2020. április 2. – Az elmúlt héten az oldalunk négy új grafikonnal bővült. Az egyik grafikon az elhunytak nemének és életkorának eloszlását mutatja meg, a másik az előrejelzéseink változását, a harmadik a gyógyultak és az elhunytak arányát a lezárt eseteken belül, a negyedik pedig az új teszteken belüli pozitív tesztek arányát. Levettük az egymillió főre jutó teszteket bemutató grafikonunkat, ugyanis a nemzetközi adatokat időarányosan nem tudtuk visszafelé követni, így a magyar adatokkal való összehasonlítás értelmét vesztette. A megyei adatok alapján újraterveztük az alaptérképünket, illetve levettük az idősoros animált térképünket. Ahogy nő a regisztrált esetek száma, úgy csökken a településhez köthető fertőzések aránya, és nagyon esetleges, hogy mikor-ki jelenti be az eseteket. Az alaptérképen egyelőre fenthagytuk az eddig településszinten tudott eseteket is. Az oldal aljára befűztük az Átlátszó koronavírussal kapcsolatos cikkeit. Ezek naponta frissülnek majd. Készítettünk egy naptárszerű aloldalt a járvány lefolyásának egyszerű, áttekintő nézetének. Elkészült a widgetünk, amely egyelőre az Átlátszó cikkoldalaiba ágyazódik be, tehát anélkül is lehet értesülni a legfrisebb adatoktól, hogy valaki a Koronamonitorra jönne. A Népszava riportot közölt az oldalunkról és az előrejelzésünkről, ezúton is köszönjük az érdeklődést. Az oldal elindulása óta eddig 340 ezer egyéni látogatónk volt a Koronamonitoron, és 408 ezer kattintás.

2020. március 25. – Az elmúlt napokban számos új grafikont és egy új térképet készítettünk. A regisztrált fertőzöttek számának alakulása egyes terjedése ütemekkel összehasonlítva című grafikonunk azt mutatja meg, hogy hány naponta duplázódott meg eddig Magyarországon a regisztrált fertőzöttek száma. Az előrejelzéseket logaritmikus skálán is ábrázoltuk, hogy az egyes lehetséges lefolyásokat jobban lehessen látni egymáshoz viszonyítva. A Quibittól elkértük Sándor László grafikonját a vírus globális terjedéséről és mostantól nálunk is megtalálható. Továbbá készítettünk egy animált térképet az egyes bejelentett hazai esetek időbeli megjelenéséről. Az oldal átlépte a 190 ezer egyéni látogatószámot.

2020. március 22. – Az elmúlt két napban két újabb grafikont készítettünk (halálozási/gyógyulási ráta és a tesztek számának százalékos változása). Az oldalon 116 ezer egyéni látogató fordult meg az indulás óta.

Korábbi frissítések